Papersnake/gushiwen huggingface dataset:
挽卓元夫国博一首
刘克庄（宋代）

仲氏联芳比酥酪，长君独冷饱虀咸。
五升日籴尤清苦，一枕风来且黑甜。
儒馆谁怜郑公老，颍川空说许丞廉。
朔斋平昔知心者，细读新铭笔力严。
先禁人，却道人难禁，形影已逃神禹鼎。鸱鸮枭獍□□□，阿鼻狱中难拷竟
张萱（明代）

先禁人，□人能禁缚，离里附毛肤共剥。请看鬼穴□□□，□穴何尝相抵触。
五美吟·明妃
曹雪芹（清代）

绝艳惊人出汉宫，红颜命薄古今同。
君王纵使轻颜色，予夺权何畀画工？
漳州白莲僧宗要见遗纸扇每扇各书一首
蔡襄（宋代）

薄似蒲葵质更圆，忽疑明月落尊前。
南堂暑气生烦浊，一座清凉直几钱。
风雨
刘敞（宋代）

春光从此半，无复强淹留。风雨仍何急，莺花各自愁。

登临非故土，摇落自清秋。物物惊人眼，应须与醉谋。
夜坐年窗下水声
韩元吉（宋代）

书史悬知伴此生，敢求身外百年名。
青灯又暗吹窗雨，流水长年入夜声。
玩世久忘荣辱累，定交诸尽死生情。
翛然隐几焚香坐，不独心清境亦清。
别房仲洎囧伯逸季
胡应麟（明代）

尊酒淋漓醉复歌，紫箫红烛夜如何。犹嫌十日平原少，未信千秋碣石多。

狼藉杯盘沾重露，纵横舟楫漾明河。惟应伯季吴阊远，怅绝河桥一旆过。
颂古二十七首
释云贲（宋代）

截断从教来衮衮，随流未必去滔滔。
青山长锁欲飞势，沧海合知来处高。
将至巫山遇雨
范成大（宋代）

峡行水落惟忧雨，通昔淋浪怨行旅。
千山万山生白烟，阳台那行云如许？
笺词腾告翠帷仙，丐我一晴翻手间。
放开十二峰头色，重赋碧丛高插天。
偈颂一百四十二首 其六十一
释广闻（宋代）

天地与我同根，万物与我一体。竖四横三，横三竖四。

全无巴鼻，讨甚巴鼻，阳气发时无硬地。
陈夫人哀诗
刘克庄（宋代）

龙川天下士，女子节尤奇。
孟母迁邻训，共姜誓己诗。
生无封国分，殁有表阡时。
曾识双珠树，聊为补些辞。
春晚书怀
陆游（宋代）

老客天涯心尚孩，惜春直欲挽春回。
长绳纵系斜阳住，右手难春故国来。
暑近蚊雷先隐辚，雨前螘垤正崔嵬。
茹芝却粒终无术，万事惟须付一杯。
夏日寓齐杂诗 其二
李彦章（清代）

嵇㦨迂成癖，销间强读书。过门今雨熟，操缦旧琴疏。

翰墨缘都合，浮沈习未除。承明惭寂寞，谁问子云居。
闻郭诚思解化
张方平（宋代）

溪堂月榭几分杯，暂住三峰约便回。斋榻忽留青竹去，庭除不待玉棺来。

人间如幻宁同恨，天上修文亦用才。碧秀烟云无限好，此生勿复望崔嵬。
肩袋过水布袋赞
释绍昙（宋代）

这汉一生弄险，爱向风波里辊。
肩个布袋截流，脚下不知深浅。
劈箭机先，路通一线。
和张秘丞灯夕韵四首
刘克庄（宋代）

君侯谈笑该能事，诗到元和字永和。
五夜纵游聊与众，一年更借不为多。
牙旗此际留宵钥，宝马来春蹋晓珂。
白发老农相告语，看灯归去要栽禾。
沁园春·丁巳重阳前
纳兰性德（清代）

丁巳重阳前三日，梦亡妇淡妆素服，执手哽咽。语多不复能记。素临别有云：“衔恨愿为天上月，年年犹得向郎圆”。妇素未工诗，不知何以得此也。觉后感赋长调：

瞬息浮生，薄命如斯，低徊怎忘？记绣榻闲时，并吹红雨，雕阑曲处，同倚斜阳。梦好难留，诗残莫续，赢得更深哭一场。遗容在，只灵飙一转，未许端详。
重寻碧落茫茫，料短发，朝来定有霜。便人间天上，尘缘未断，春花秋叶，触绪还伤。欲结绸缪，翻惊摇落，减尽荀衣昨日香。真无奈，倩声声邻笛，谱出回肠。
晚过何氏林园遂成清集赋诗
廖大圭（元代）

日入雨新过，阴阴群木寒。兹来惬林景，况复得所欢。

所欢者为谁，何掾邀数贤。喜客意无倦，促席闻清言。

取泉浸新瓜，摘果来中园。新亭会觞酌，高烛明閒宽。

而我素不饮，亦复舒芳颜。諠静固异操，离合感多端。

深怀一饭意，月出犹盘桓。
诫子
何梦桂（宋代）

鲁语诲时习，商书称时敏。一字该二义，学者盍重省。

又日新其德，成汤常自儆。三月不违仁，颜子独深领。

今日或因循，明日澡即新。前月或断续，此月复即仁。

圣贤惜分阴，于此犹兢兢。学者能用力，其名曰竞辰。

人有一大时，一去不复仍。十五入大学，明德与新民。

二十曰弱冠，既冠责成人。勤怠只数年，贤愚系终身。

过此为失时，人不再青春。譬之农力穑，春耕而夏耘。

耕耘苟失时，无复望秋成。父母上俱存，兄弟下无故。

饱食无用心，白日任虚度。幼壮老复至，一朝忽反顾。

对人语不了，握笔书辄误。龙鳞映犬豕，面目可憎恶。

哀哉复哀哉，追悔已迟暮。及此尚可图，勉旃须早悟。
定风波（五·刁学士宅藏春坞）
仲殊（宋代）

南徐好，春坞锁池亭。山送云来长入梦，水浮花去不知名。烟草上东城。歌榭外，杨柳晚青青。收拾年华藏不住，暗传消息漏新声。无计奈流莺。
咏和亲
苏郁（唐代）

关月夜悬青冢镜，寒云秋薄汉宫罗。

君王莫信和亲策，生得胡雏虏更多。
岭以上绝无鸟音寥阒不可胜既下忽闻喜而又作
王履（宋代）

相命相求万绿中，如何不敢过苍龙。
关关一进兜玄国，便有双柑斗酒风。
读书楼二首
洪咨夔（宋代）

流水青山一榻深，铜柯石榦半窗阴。
公余点校七分易，老去服行三字箴。
消长乘除观物理，存亡操舍验人心。
日长大得官闲力，乳燕鸣鸠尽好音。
鹧鸪天·戏题村舍
辛弃疾（宋代）

鸡鸭成群晚不收，桑麻长过屋山头。有何不可吾方羡，要底都无饱便休。
新柳树，旧沙洲，去年溪打那边流。自言此地生儿女，不嫁余家即聘周。(余家 一作：金家)
怀语溪旧业
贝琼（元代）

不到溪南宅，桃花又一春。长贫疑造化，已老厌风尘。

直道难容世，虚名只误人。扁舟即归去，吾岂恋秋莼。
临清公署作
童承叙（明代）

万家楼阁抱城阿，武帝旌旗向此过。
不见凤笙吹别殿，空闻龙舸驻清河。
水寒沙碧生冰雪，华榭歌台长薜萝。
共道于今游幸少，豹房虎圈月华多。
杂兴四首
刘克庄（宋代）

九节菖蒲采极难，慇勤来自武夷山。
去年苞寄分同好，今日栽成忍独餐。
界江八景 其五 界江霁月
陈献章（明代）

玉宇蟾辉秋展鉴，界江水色夜磨铜。乾坤好景谁无分，只问灵台得属公。
蹙操
刘克庄（宋代）

老贼所忧惟备权，岂知中愤气同然。
诸贤莫道江东小，蹙操惟消两少年。
次韵答留台春卿集贤侍郎见寄
韩琦（宋代）

十稔违谈燕，区区混浊流。经时无一信，度夕是三秋。

友会此难约，君恩尚未酬。何人伴高兴，洛棹与嵩楼。
正月三日游证道寺
毛滂（宋代）

水畔山前蹭蹬身，三年鱼鸟许为邻。
临当解组槐阴下，更看酴醾一夜春。
状江南。仲冬
吕渭（唐代）

江南仲冬天，紫蔗节如鞭。海将盐作雪，出用火耕田。
林氏庵呈周练师
林景英（宋代）

遥跨青田鹤，翩翩到此来。
庭生自家草，山有主人梅。
扫石夜朝斗，雨田秋起雷。
谁知尘影裹，清趣似蓬莱。
惕予吴明府陆川三载秩满赋二十韵奉贺
何其伟（明代）

嵩岳钟前代，延陵属后身。论文班马并，欢乐鲁齐纯。

颖拔元无敌，清修迥绝伦。命垣依日月，住到应星辰。

早绾铜章重，行纡墨绶新。六鳌逢震叠，孤骑冒邅迍。

雉堞危层卵，黔黎罹变屯。一身维地轴，只手奠城闉。

苍赤安环堵，闾阎复比邻。雁鸿中泽集，黄鸟此邦臻。

麦秀随车雨，风回返火燐。盘根称汉诩，保釐颂君陈。

万物甄陶遍，八方雨露均。吁谟匡社稷，公论在朝绅。

荐剡先群牧，临轩重九宾。功成三载候，奏最正兹晨。

龙剑司空宝，神驹伯乐珍。稽勋行上考，治行动清宸。

虚席徵龚遂，纶章召寇恂。黄扉颁彩凤，青琐任批鳞。
送胡茶马赴京西漕
度正（宋代）

夹岸黄花弄夕曛，归艎击汰不堪闻。
愁容政想峨眉月，喜气遥占岘首云。
酒罢楼头观妙算，公馀垅畔访清汾。
明年入奏明光殿，前席雍容细剖分。
无长物
白居易（唐代）

莫讶家居窄，无嫌活计贫。只缘无长物，始得作闲人。

青竹单床簟，乌纱独幅巾。其馀皆称是，亦足奉吾身。
送栾驾部
余靖（宋代）

赋政古循良，恩威著一方。
疲民恋冬日，黠吏畏秋霜。
直道经摧折，公心愈激昂。
米盐躬细务，绳墨谨周防。
度岭囊装简，攀辕父老忙。
采诗如有诏，持此续甘棠。
赠清道
沈辽（宋代）

少年好书老弥笃，牙签锦囊数百轴。江左墨妙世不瞩，有唐诸百粗可录。

诸百草法无可称，中叶始有张颠名。张颠下笔有神会，其妙不似点画成。

后来沙门有藏真，措意潇洒尤更精。当时二子最名盛，至今学者皆伏膺。

本朝苏百名弟兄，汝南蒲阳亦有声。比来诸百已老死，其馀卑俗类可憎。

我昔乘兴游都城，列子示我新素屏。始知无择得此道，长沙道人今复生。

归来穷巷掩柴荆，惠然相访得忘形。赠我数行岂无意，势如九河注沧溟。

中间龙蜃降没升，欢伏不暇独可惊。

自欲何能谢言情，欲赠金玉还愧轻。慇勤之揖喜不胜，使我驱雾老眼明。
初入词林自述
李学一（明代）

孔颜去既远，圣学多荆榛。嗟哉世儒生，空与糟粕亲。

致主终无术，徒尔荣冠绅。鄙生怀壮志，愿言契道真。

探讨虽已久，未能涉其津。值兹圣明世，南宫附跃鳞。

更叨中秘选，陶镕帝泽新。峨峨同侪士，益友何纷缤。

况复明师在，玄论日夕陈。敢不坚初服，永以答皇仁。

入海期得珠，岂云徒效颦。
项别驾讣临
释居简（宋代）

清约筋骸别，云泥俗肺肠。酌贪廉不污，鉴正丑难藏。

贵药无钱买，沉痾有死偿。若为千驷马，得似蕨薇香。
寄赠屠长卿仪部 其一
徐熥（明代）

姓名曾注玉皇家，吸尽遥天五色霞。一点真阳封土釜，六时神水转河车。

黄冠长日居蓬岛，紫气中宵隔若耶。莫道相逢期太晚，于今佳谶有龙沙。
亡妇小祥将至
姜特立（宋代）

老来遽有闺中戚，岁月飞腾奈尔何。
八十耄龄能有几，九三大耋可无歌。
祥琴合御吾非激，朞乐如听玷可磨。
春到有花须育饮，莫伤岁暮更蹉跎。
雨后
文徵明（明代）

积雨初收风乍颠，城南花事已茫然。黄鹂绕树空千啭，白发伤春又一年。

竹几蒲团供坐睡，茗杯香鼎有閒缘。客来莫话长安事，自理南华物外篇。
杂曲歌辞。祓禊曲
佚名（唐代）

昨见春条绿，那知秋叶黄。蝉声犹未断，寒雁已成行。

金谷园中柳，春来已舞腰。那堪好风景，独上洛阳桥。

何处堪愁思，花间长乐宫。君王不重客，泣泪向春风。
池边梅花一株盛开
王炎（宋代）

老来裘褐怯风吹，难傍花边把一卮。
嚼蕊嗅香清兴在，尚呵冻笔欲题诗。
书南豅壁间
韩淲（宋代）

晴日颠风落早霜，云随岚影暮苍苍。梅梢吹下满庭蕊，安得一花横处香。
浣溪沙（月夜对梅小酌）
毛滂（宋代）

蜡烛花中月满窗。楚梅初试寿阳妆。麒麟为脯玉为浆。

花影烛光相动荡，抱持春色入金觞。鸭炉从冷醉魂香。
夜凉听雨
施枢（宋代）

暑雨沉沉夜正深，凉欺客枕梦频醒。
虽然未是秋时候，滴在梧桐亦厌听。
惜别五首 其二
程公许（宋代）

方舟追送愧情亲，水宿风餐两日程。攲枕清滩醒醉梦，此中强半是离声。
忆江南寄纯如五首
苏轼（宋代）

生计曾无聚沫，孤踪谩有清风。
治产犹嫌范蠡，携孥颇笑梁鸿。
昭君怨 其一 梅意
易顺鼎（清代）

数点寒花开处。有个玉人家住。溪响一重门。一重云。

扶病缟衣初别。积了半腰香雪。古月忽飞来。绿如苔。
庚寅岁十一月新罗弘惠上人与本国同书请日休…以诗送之
皮日休（唐代）

三十麻衣弄渚禽，岂知名字彻鸡林。勒铭虽即多遗草，

越海还能抵万金。鲸鬣晓掀峰正烧，鳌睛夜没岛还阴，

二千馀字终天别，东望辰韩泪洒襟。
玉楼春
晏几道（宋代）

一尊相遇春风里。诗好似君人有几。吴姬十五语如弦，能唱当时楼下水。

良辰易去如弹指。金盏十分须尽意。明朝三丈日高时，共拚醉头扶不起。
过仪真访谭子羽留酌江霞馆因赠 其一
黎民表（明代）

榻下高人宅，飞觞夜向分。门临扬子渡，窗隔蒋陵云。

鸾啸因风起，渔歌送客闻。江潭无限恨，琼树思氤氲。
贻溪怀古十篇 其三 三诏堂
俞充（宋代）

猛虎正横行，孤猿发长啸。名高世人间，三枉鹤书诏。

借笏趋朝参，天意独难料。咫尺首阳山，清光静相照。
郑枢密生日五首 其三
张纲（宋代）

衮衣廊庙孰推先，元老勋名自卓然。忠概明堂尊一柱，神锋长剑倚中天。

定知辟国功归召，已见疏封地得燕。相业蝉联应未艾，少翁家学似韦贤。
嘉平月护送参赞海公统军赴藏 其四
和瑛（清代）

百骑巴图鲁，千员默尔庚。雕弧随月满，长剑倚霜鸣。

失策凭垂仲，抛戈耻戴绷。由来古佛国，持护仗天兵。
赵氏北楼
陆翱（唐代）

慇勤赵公子，良夜竟相留。朗月生东海，仙娥在北楼。

酒阑珠露滴，歌迥石城秋。本为愁人设，愁人到晓愁。
清商怨
仇远（元代）

黄花丹叶绀草。染恨西园晓。梦度秦楼，孤鸿云影倒。

连环旧约忘了。应记□、绿珠娇小。莫翦回文，玉关人未老。
资中八首
范祖禹（宋代）

醮坛高倚碧天开，中有清都白玉台。
雾拥霓旌乘月去，风吹仙乐下天来。
题法螺精舍
魏允楠（明代）

绝顶峰开祇树林，翠微俯瞰碧沈沈。数声清磬落山下，门外日斜春草深。
春晚登郡楼
邵博（宋代）

久客无欢意，经时只倦游。
落花犹解舞，飞絮太侵愁。
日暮闻吹角，春归独倚楼。
平生湖海原，幽兴满扁舟。
酬李壶关奉使行县忆诸公
储光羲（唐代）

青枫江上沧浪吟，白月宫中鹦鹉林。非有净清心，

同道同房若断金。离居忽有云山意，清韵遥转舟楫事。

去时能忆竹园游，来时莫忘桃园记。
题太和南塔寺壁
黄庭坚（宋代）

熏炉茶鼎暂来同，寒日鸦啼柿叶风。
万事尽还杯酒里，百年俱在大槐中。
谢田贤良送莲藕
姚勉（宋代）

京陌尘埃渴肺肠，藕莲分惠带湖香。
羡君一叶穿花底，醉吸荷筒月露凉。
和题落笔峒
许源（宋代）

袖拂仙风上翠微，山禽窥我怪儒衣。
岩编石室真奇趣，烟盖云幢似远围。
彩笔不随仙子去，青峰空伴野云飞。
我来续就承天赋，铁笛一声横鹤归。
戏简朱坛诗
张祜（唐代）

昔人有玉盌，击之千里鸣。今日睹斯文，盌有当时声。
芙蓉亭
柳宗元（唐代）

新亭俯朱槛，嘉木开芙蓉。
清香晨风远，溽彩寒露浓。
潇洒出人世，低昂多异容。
尝闻色空喻，造物谁为工？
留连秋月晏，迢递来山钟。
谢传宣州安道郎中送宣城笔
杨万里（宋代）

忽惊骑吏叩柴荆，厚禄移书访死生。
今日犹迟传岩雨，前身端是谢宣城。
解包兔颖霜盈把，试墨山泉月一泓。
老里苦吟翻作拙，捻须枉断两三茎。
贺程帅因任四首且言久缺诗筒之意
陈造（宋代）

肯优襄岘劣南徐，行止平时每裕馀。
荷紫端宜冠鸳鹭，飞黄犹似顾蟾蜍。
缅怀夜烛赓清唱，况许春郊载后车。
从此追陪得如愿，重分膏馥泽空虚。
古风其三十四
李白（唐代）

羽檄如流星。
虎符合专城。
喧呼救边急。
群鸟皆夜鸣。
白日曜紫微。
三公运权衡。
天地皆得一。
澹然四海清。
借问此何为。
答言楚征兵。
渡泸及五月。
将赴云南征。
怯卒非战士。
炎方难远行。
长号别严亲。
日月惨光晶。
泣尽继以血。
心摧两无声。
困兽当猛虎。
穷鱼饵奔鲸。
千去不一回。
投躯岂全生。
如何舞干戚。
一使有苗平。
题南山卷二首 其一
廖希颜（明代）

上党诸峰紫气通，迤南山色绕王宫。关城万井黄河壮，台阁三秋白露中。

长日琴樽歌有杞，往时圭璧忆分桐。最怜深谷岩前桂，信拂贤王殿上风。
溪堂晚秋宴集限韵，呈雪坡先生
王授（清代）

涉江采芙蓉，碧水荡轻桨。日夕罗衣单，露下秋逾爽。

天空飞鸟尽，云敛水亭敞。山色堕雕阑，奚光动朱网。

故人能爱我，百里重来访。江干驻清节，长虹落书幌。

夜久独吟啸，天风吹月上。
登汴堤
黄裳（宋代）

杨花榆荚卫行人，十里遥堤一色春。多为利名怜此景，未能怜得自由身。
李伯时画姑溪濯足图赞
李之仪（宋代）

濯余足兮寒泉，振余衣兮古丘。洞胸中之滞碍，眇云散而水流。

识此行之非祸，乃造物之予休。
渴不饮盗泉水
林希逸（宋代）

盗有经行处，波流恶莫湔。固能浇我渴，誓不饮渠泉。

奔骥如追电，长鲸拟吸川。贪夫曾就酌，馋者莫流涎。

窃玉严于史，空瓢碎自贤。杜陵思贾井，病肺卧江船。
寒梦
陈杰（宋代）

寒梦初回斗帐深，清辉忽破小窗阴。
若为推上松萝月，展尽梅花一寸心。
虎门行
姚元之（清代）

东方日出天为红，明霞万叠排秋空。水光倒射摇五色，黄人矗立摩青铜。

攒峰列嶂隐青翠，芙蓉乱插沧波中。天鸡大叫洞穷发，豁达不觉空双瞳。

我闻昔者此水东，马衔当蹊挈海童。朝游大鹏夕鸡笼，明珰大髻坐艨艟。

船头伐鼓声逢逢，鲛人蜑人怒发冲，瞪目不敢偏师攻。

赫赫重臣总元戎，慨然追慕郭令公。轻舟一叶无短篷，独立虎门呼其雄。

告言圣恩宽且洪，刀斧不肯膏闇瞢。群焉蹈舞声呼嵩，争先叩头输厥衷。

水师不用占天弓，倏忽万里无飞蓬。尔来日照黄金宫，鬼物慑伏天吴穷。

河泊使者休赤騣，黑齿国人歌来同。方壶员峤遥相通，飞墙上下如游鸿。

元虚作赋状莫终，二李将军画难工。少文虚愿何足论，我来不待乘长风。
幽处
释文珦（宋代）

恶圆难与俗浮沉，野处穷居岁月深。
青嶂於予偏有分，白云嫌道太无心。
人间富贵皆尘物，世外风泉是好音。
老去翛然竟何事，若非入静即閒吟。
同东野夜话
王庆勋（清代）

春来最易触愁根，往事从头仔细论。劫外莺花伤杜牧，眼中人物笑桓温。

江湖难许寻诗梦，风雨犹堪数酒痕。随意杯盘知未俗，为邀明月不关门。
和西涯新搆园亭韵二绝 其一
谢迁（明代）

独乐园深引趣长，江南有地亦宜桑。素衣不怕淄尘染，京洛相忘即故乡。
愚公谷三首（青龙寺与黎昕戏题）
王维（唐代）

愚谷与谁去，唯将黎子同。非须一处住，不那两心空。

宁问春将夏，谁论西复东。不知吾与子，若个是愚公。

吾家愚谷里，此谷本来平。虽则行无迹，还能响应声。

不随云色暗，只待日光明。缘底名愚谷，都由愚所成。

借问愚公谷，与君聊一寻。不寻翻到谷，此谷不离心。

行处曾无险，看时岂有深。寄言尘世客，何处欲归临。
送武广叔游浙东二首
李洪（宋代）

六载交情笃，安贫见子难。
学穷栒邑鼎，篆逼峄山刊。
歧路伤轻别，金兰义肯寒。
浙东仍岁俭，持底劝加餐。
暴雨
韩偓（唐代）

电尾烧黑云，雨脚飞银线。急点溅池心，微烟昏水面。

气凉氛祲消，暑退松篁健。丛蓼亚赪茸，擎荷翻绿扇。

风期谁与同，逸趣余探遍。欲去更迟留，胸中久交战。
文宣王及其弟子赞
宋高宗（宋代）

周衰伪隆，政在群公。
廉耻道微，家臣聿崇。
不为屈节，撝默自容。
子于是时，凛然清风。
次王汉和见寄韵
吴惟信（宋代）

扇恩已尽汉宫秋，空忆金鞍远玉楼。九辩不歌黄菊老，断烟零雨为谁愁。
颂古十首
释云岫（宋代）

荷叶团团团似镜，菱角尖尖尖似锥。
尀耐古人无意智，预先偷我一联诗。
次韵道夫待制万象亭
李弥逊（宋代）

不见三秋若望霓，寒亭今得共攀跻。
眼中远树两行直，脚底孤攀百尺低。
幻出璜台辉旧观，旋安银榜快新题。
细听屋角风云聚，谁谓天高不可梯。
秋收
刘摰（宋代）

农家之富秋始见，十色田利皆丰登。担赢车载上场圃，环舍隐积如高陵。

园蔬林果不足数，山雉野兔霜未增。连村箫鼓谢神贶，谷黍换酒无斗升。

田家之乐岂不好，胡为不归邀我朋。榜舟梁泽家汶北，咄哉反此如韝鹰。
追凉对酒
李彭（宋代）

袢暑晚来歇，追凉聊解颜。星移团扇底，月动缥瓷间。

蝉噪断仍续，鸟喧栖复还。幽人嗜清旷，只合卧湖山。
春至
白居易（唐代）

若为南国春还至，争向东楼日又长。白片落梅浮涧水，

黄梢新柳出城墙。闲拈蕉叶题诗咏，闷取藤枝引酒尝。

乐事渐无身渐老，从今始拟负风光。
春思诗
萧子云（南北朝）

春风荡罗帐，馀花落镜奁。池荷正卷叶，庭柳复垂檐。

竹柏君自改，团扇妾方嫌。谁能怜故素，终为泣新缣。
鹧鸪天·晓日迎长岁岁同
晏几道（宋代）

晓日迎长岁岁同。太平箫鼓间歌钟。云高未有前村雪，梅小初开昨夜风。
罗幕翠，锦筵红。钗头罗胜写宜冬。从今屈指春期近，莫使金尊对月空。
依韵奉和司徒侍中喜雨应祷
强至（宋代）

合书时雨奏银台，润泽从今遍九垓。
应祷岂惟三日后，为霖曾是十年来。
已逃虐魃知何地，自起乖龙不待雷。
无数公堂森贺笏，尽同秋种荷陶坯。
哀太尉惠穆公三首 其二
刘摰（宋代）

四塞宣皇武，殊庭远世机。如何梁木梦，不待衮衣归。

门户传兰玉，忠勋载鼎旂。空馀殿楹字，鸾凤五云飞。
大风起
陶安（明代）

大风起，大风起，扫荡烟尘净如洗。火龙吹燄成赤云，鼓铸乾坤又一新。

鸾旗豹车过沛里，父老子弟争迎喜。向年离家才庶民，今日还乡是天子。

酒酣情浓思故旧，慷慨悲嗟舞长袖。复除户户动欢声，千秋万岁君王寿。

壮哉亲唱大风歌，金石铿轰奈乐何。君不见拔山盖世骨先朽，何在威加诧雄赳。

又不见深室悬钟烹走狗，何用猛士为之守。大风起兮云飞扬，不如膏雨流滂滂。

威加海内归故乡，不如帝德天下光。安得猛士守四方，不如王佐之才登庙堂，所以汉道不克承三王。
晚登邬子亭用壁间韵四首
赵蕃（宋代）

朝行忽尔逆风颠，已到津头尚耸然。
不似渔翁易夷险，雨蓑晴笠住忘年。
宋颂九首·六合雷声
石介（宋代）

抚我则怀，并人肯来。
降旗出城，并门夜开。
并上既平，吾王休哉。
次韵奉答吉老并寄何君庸
黄庭坚（宋代）

倾怀相见开城府，取意闲谈没臼窠。
但取吏曹无狡兔，任呼舞女伐灵鼍。
屡中瓮面酒几圣，苦忆尊前人姓何。
愿得两公俱投报，不唯朱墨要渐摩。
头陀成庵主刺血写法华经
蒲寿宬（宋代）

丹书何切切，滴心不滴血。
纵使血可乾，其如心不竭。
蜀鸟啼作花，至今万山缬。
杀身以成仁，遗训有先哲。
后两日大雪邦衡复用前韵作穷语戏和
周必大（宋代）

天怜寓客混缁徒，十日无烟香积厨。
暮雪故教投碎米，馋涎那更忍流酥。
旃毛齧尽寒生粟，风絮吟时韵怕醐。
谁似维摩坐芳缛，散花别是一方壶。
寄题德兴余氏聚远亭
郭祥正（宋代）

暗空风卷浮云落，万里秋毫莹寥廓。姮娥泛月中夜来，扑扑山川银粉薄。

天垂斗柄挂帘钩，地接明河浸栏角。谁倾世界入冰壶，滉滉仙春迷海岳。

嗟予南望未能往，小宰尘劳真龊龊。感君寄我群公篇，览记方惊子先作。

词源奔激吼波涛，笔画纵横挫矛槊。搆名措意岂徒然，景物化为仁智学。

丈人教子惇义方，宴息时来命樽酌。何当勇起挐扁舟，梦寐思陪众宾乐。
答谢中书书
陶弘景（南北朝）

山川之美，古来共谈。高峰入云，清流见底。两岸石壁，五色交辉。青林翠竹，四时俱备。晓雾将歇，猿鸟乱鸣；夕日欲颓，沉鳞竞跃。实是欲界之仙都。自康乐以来，未复有能与其奇者。
题深溪草堂
王称（宋代）

草堂住在深溪里，四面窗开玩清泚。空翠长浮半壁阴，凉飙时傍虚帘起。

云收月堕吟幌明，雨过苔侵钓矶紫。心閒野鸟自忘机，客至谈玄聊隐几。

高情澹荡付琴尊，有时落魄不冠履。已知人境得蓬丘，恍若渔舟问桃水。

沧洲有约在投竿，白首何心怀帝里。祗今方怜世态薄，逢君况值丘壑美。

荷衣蕙带或可纫，也向溪头拾芳芷。
废观
林景英（宋代）

羽衣人已化，无下问殊庭。
春色桃谁种，天香药正灵。
片霞飞绝顶，一鹤下青冥。
荒藓空阶下，犹闻夜祭星。
俞清老画赞
李之仪（宋代）

说着便知姓名，见者谁不欢喜。虽如自起自倒，要乃无此无彼。

冥冥三板缘中，随处逢场作戏。欲问涅槃一路，头头只在这里。
刘仙石
祖无择（宋代）

支机莫问君平肆，取履谁收黄石祠。
深洞自开人不见，何须惆怅忆当时。
和路朝奉新居 其十三
徐积（宋代）

好养玄猿共鹤雏，茅茨盖屋竹閒居。家无越使千金橐，腹有齐閒四部书。

一自临川登画鹢，便烦别驾掌铜鱼。吟哦还作诗仙退，恰似骖鸾凤驾车。
熙宁望祭岳镇海渎十七首 其二 升降用《同安》。
郊庙朝会歌辞（宋代）

绅韠襜兮，玉佩橤兮。于我将事，神燕喜兮。帝命望祀，敢有不共。

往返于位，肃肃雍雍。
拟古诗七十首（录一十三首）
盛时泰（明代）

陈思王植赠友往祚颓已久，大业缅方新。
仰视圣皇德，承胤为我亲。
暇日荷休明，高馆集众宾。
中厨列庖馔，水陆备鲜鳞。
凉风起天末，皓月照秋旻。
感此四海士，无言越与秦。
共生盛明世，矫矫如凤麟。
芳茵吐华烛，气蒸为烟云。
酒行不停觞，循转犹车轮。
挥毫赋诗篇，影落响必臻。
泛泛邺河水，同为藩翰臣。
忝承宗社寄，金圭积我身。
管弦娱耳目，佳人世所珍。
常恐远志促，有怀不及伸。
愿同慷慨士，居处得依仁。
庶以展节义，岁晏奉殷勤。
应文学玚侍集华堂秉列炬，光景中夜全。
欣此良宴集，侍坐俱忘还。
自惭铅椠徒，得以厕芳筵。
四座尽妙士，醉后唱高言。
挥毫不停飞，侍女出邯郸。
年齿二八余，桃李为面颜。
促膝进旨酒，雕楹奏鹍弦。
一饮尽百卮，不惜年岁捐。
岂不念穷困，所托在芝兰。
馨香入怀袖，永矢愿弗刊。
张黄门协苦雨凄凄三秋时，寒风夜及朝。
霖雨天中来，湿我旌与旓。
我本从征士，道路走已交。
飘飘如飞燕，不得归故巢。
腹饥衣又薄，海隅久飘飖。
盛年不可再，壮志日已消。
逆旅逢主人，四壁多矰蛸。
自我于役来，愁多欢弥劭。
况此观获时，中心感田苗。
漂泊不可拾，弃此东作劳。
双泪落已尽，私意犹自胶。
哀哀发短咏，聊以奏长谣。
居人如见和，丝竹奚相嘲。
郭弘农璞游仙曾读海岳传，天地以为家。
岂羡人世荣，倏忽如蕣华。
三岛多奇峰，金银生异花。
不饮亦不食，但思餐云霞。
云霞结彩绣，文螭为轻车。
佐佑有玉女，婉娈成姻娅。
下视东陵生，空种青门瓜。
终身辞一侯，不解为丹砂。
丹砂信可学，仙路原非遐。
支道人遁赞佛震旦值熙阳，首夏时清和。
缅怀鹫岭地，兹夕降奢摩。
明星一悟法，慈悲周九阿。
撚花陟宝座，花影何婀娜。
阿难笑传意，外道生障魔。
岂期一茎草，可为千丈柯。
历劫已无数，未来今已过。
嗟予禀夙愆，幸得渡慈波。
巍巍鸡足山，众宝何嵯峨。
一自法鼓息，昏夜徒吹螺。
禅解既已鲜，支离何众多。
空有澄观理，不聆帝子歌。
遂使阎屠人，终日疲婆娑。
真性了无取，千载如一俄。
颠倒识浪中，仡仡复蹉蹉。
哀哉此众生，忍闻修多罗。
渡海必以筏，无筏难涉河。
渡竟还自渡，由旬与刹那。
寄言后世士，讽诵无怠跎。
梁简文纲闺怀罗衣空自熏，舟航不惭憩。
情知流水长，自恃剪刀利。
将刀欲割水，如花还引蒂。
欢悰自久蹔，侬情无难易。
朝旭忽杲杲，夜漏复丁丁。
妃子怀湘浦，文君问长卿。
何水部逊示寮流英辞嫣红，芳苔敞初碧。
感兹春日晴，欣此夏云色。
高天下薰风，中林启瑶席。
闲怡众蔚舒，静悦清商激。
怀中瑶华音，门前车马客。
怀刺始见投，牵裳不假帻。
容辉一以遘，琴樽惬所适。
骂坐无往人，投辖有新迹。
幸此休沐闲，无言朝请迫。
明星方在户，鸡鸣以为则。
吴记室均春怨春宵难孤眠，清晓易双曙。
既自未逢新，那能不怀故。
新欢犹水萍，故人似风絮。
寄衣今已迟，裁书昨复误。
祗对银缸花，不识金微路。
干戈信纵横，营垒几屯聚。
未见奏凯还，更闻代人戍。
岂忘君年衰，复恨妾颜暮。
流机积寸丝，剪刀惊尺素。
徘徊明月前，形影自相顾。
崔员外颢游侠生长在大梁，好与侠少游。
侠少有骏马，银鞍千金锼。
晓日骑马出，夜听弹箜篌。
酒酣不自惜，掷与黑貂裘。
平生重然诺，不解轻为愁。
英风满人口，姓名遍皇州。
摴蒲名花下，挟瑟楼上头。
昨成辽海勋，得赐双旗斿。
肯学蓬累人，栖迟老一丘。
功名不解取，白首常多忧。
岂知公孙弘，终拜平津侯。
岑嘉州参塞宴苜蓿遍原野，春来马多肥。
今日烽燧静，聊以解征衣。
置酒召朋侣，日暮不见归。
何处射猎去，貂裘间轻绯。
昨日已赐爵，前时初解围。
军中重胆略，无如君所为。
醉拥美人坐，不惜双珠琲。
门前罗金钲，庭中插羽旂。
锦瑟时一弹，空侯在中帏。
杯行不知算，入手如欲飞。
为谢众宾客，四座多光辉。
何以报天子，从今羽檄稀。
高常侍适咏途孟渚多悲风，入夜复及朝。
春来渚水绿，爱此颜色娇。
凌晨骑马出，射落云中雕。
自从服官来，身得为下僚。
封丘一作尉，始觉身为劳。
归家视妻子，短发何萧萧。
入官已三日，暗觉秋风摇。
人生贵适意，何不归掷枭。
里中诸年少，安用折简招。
在昔马相如，曾题万里桥。
何如拥文君，犊鼻谢金貂。
始悔出门意，道途空寥寥。
李翰林白自明从来解歌人，古时有秦青。
酌酒不得见，为我陶性灵。
空与龌龊士，拘然同一形。
红颜一以变，鬒发将成星。
狂来且须饮，罄此双玉瓶。
暂醉花下眠，忘此春冥冥。
葡萄夏初熟，颗颗如紫玉。
凉月夜不扃，遂向月中宿。
月中有嫦娥，应来下相逐。
携我上天去，姓名抛鬼录。
我愿为嫦娥，从新制歌曲。
一醉十万龄，翻嫌药杵促。
素娥不知数，一一向我瞩。
我把白榆浆，顷刻变醽醁。
素娥意不投，掷我下海舟。
长风三万里，知向何方游。
龙宫敞双阙，阍者反见求。
问我名与姓，身上云烟浮。
但知去所向，不计来何由。
我见长须宰，呼为人世囚。
送我上天界，焉能处中州。
海波遂腾沸，浪起如山丘。
杜员外甫述贬自予来巴州，得继昔贤后。
游览锦官城，功名奚所取。
溪边一草堂，缚茅自吾手。
宾朋虽众多，性情无所偶。
醉来赋新诗，豪荡不复有。
建安与西京，肯为人轻售。
骑驴自暮归，秋风甘白首。
面目虽已黎，精神日抖擞。
丈夫抱经济，进则夔龙耦。
思以拯苍生，勋庸高北斗。
肯为升斗粟，易我平生守。
朝夕贵人前，奴颜效奔走。
皇天有深仁，兹贬意诚厚。
昨游孔明祠，眼见柏纹纽。
扶汉岂不劳，三分帝所受。
下视曹与孙，心术一何丑。
觊觎窃神器，不出汉廷授。
一时忠义人，粉身向齑臼。
譬彼大厦颠，一木焉能救。
我今濩落来，所赖惟亲旧。
君王恩未酬，交结得朋友。
于以栖余龄，没齿亦何咎。
所存喘息在，居然共田叟。
饥寒良切身，履穿还露肘。
在处与冷汁，聊以充吾口。
意气干云霄，自知未为负。
岂为活斯须，所贪在杯酒。
偈颂三首 其三
释了朴（宋代）

德山入门便临，临济入门便喝。临济喝处，德山临头耳聋；

德山临时，临济喝下眼瞎。虽然一搦一抬，就中全生全杀。
和晏相公西湖
韩维（宋代）

鸣蝉忽以急，夏景晏林塘。
不知何山雨，飒然送微凉。
荷茭忽翻倒，四散飘暗香。
清渠决决流，碧色浸稻身。
零落堕林实，琐碎开水芳。
公来必乘晚，散步方徜徉。
箫鼓不从后，笔牍常在旁。
游鱼自成族，飞鸟不乱行。
周览时景佳，郁穆发新章。
何意蓬荜士，传贶谬所当。
时方苦炎暵，汗下挥其滂。
三复大雅作，清风肃衣裳。
题张士厚四时仕女四首 其四
郑洪（宋代）

霜蟾弄影窥金屋，么凤吹香绚银烛。绣罗小袜蹙双莲，翠袖垂银倚孤竹。

红锦冻折水如车，寒衣递到长风沙。莫遣朝云妒桃叶，寄将春信与梅花。
元日侍班奉天殿
王慎中（明代）

王正元日新尧历，天子明堂拱舜衣。仙乐同钧谐凤奏，文星合璧抱龙旂。

云间阊阖鸣珂入，风转炉香惹袖归。三载郎曹淹赤绂，尚惭补衮寸心违。
黄河行
贡泰父（元代）

黄河水，水阔无边深无底，其来不知几千里。
或云昆仑之山出西纪，元气融结自兹始。
地维崩兮天柱折，于是横奔逆激日夜流不已。
九功歌成四载止，黄熊化作苍龙尾。
双谼凿断海门开，两鄂崭崭尚中峙。
盘涡荡激，回湍冲射，悬崖飞沙，断岸决石，瞬息而争靡。
洪涛巨浪相豗，怒声不住从天来。
初如两军战方合，飞炮忽下坚壁摧。
又如丰隆起行雨，鞭笞铁骑驱奔雷。
半空澎湃落银屋，势连渤澥吞淮渎。
天吴九首兮，魌魋独足。
潜潭雨过老蛟吟，明月夜照鲛人哭。
扁舟侧挂帆一幅，满耳萧萧鸟飞速。
徐邳千里半日程，转盼青山小如粟。
吁嗟雄哉！其水一石，其泥数斗。
滔滔汩汩兮，同宇宙之悠久。
泛中流以击楫兮，招群仙而挥手。
好风兮东来，酬河伯兮杯酒。
同官酌别
王十朋（宋代）

无德于民愧寇恂，断桥留我荷鄱人。同僚送别四十里，满酌不辞三数巡。
拟作消寒会不果答张广文振夔示作二章 其二
姚燮（清代）

忆昔樱肥笋熟时，萧然庭院窅然卮。大瀛明月无仙梦，冷壑梅花是怨枝。

问世浪传三昧集，怀人定有四愁诗。读风未解诠哀乐，绝路难为破格期。
答王掀起将士
刘克庄（宋代）

明时无复精英气，化作祥风及庆云。
马鬣安能埋此骨，□□亦庆与斯文。
当年宾客谁珠履，今日郎君尚练裙。
独有后村翁尚在，匹雏无力漫殷勤。
卖花声
黄澄（明代）

人过天街，晓色担头红紫。满筠筐、浮花浪蕊。画帘睡醒，正眼横秋水。

听新腔、一回催起。

吟红叫白，报得蜂儿知未。隔东西、余音软美。迎门争买，早斜簪云髻。

助春娇、粉香帘底。
雨罢
释绍嵩（宋代）

雨罢春光润，云随落日移。
莺花愁不觉，世路老方知。
苔遍安禅石，根侵洗砚池。
晚来风月好，倚杖独题诗。
山月
许遂（清代）

不知谁抱镜，挂在白云岑。万壑照成雪，梅花寒一林。

美人此遥夜，千里结愁心。解带松风下，霜华流素琴。
相国寺旧石
卢道悦（清代）

一官七载余，三来相国寺。入门孤石存，慷慨笑相视。

叹此磊落材，沈埋清净地。抑郁归僧房，精灵入梦寐。

修髯伟丈夫，长揖就客位。气象既轩昂，言词复清利。

感君见爱深，为君说遭际。家本大江东，来自宣和岁。

维时久太平，君王尚游戏。园囿象山林，穷工极点缀。

西北献苍鹰，东南贡翡翠。徵求及闾阎，草木皆为累。

乃随花石纲，挺身入大内。重瞳顾之喜，声价迈俦类。

曾下米颠拜，遂入清流队。王蔡势烜赫，莫能相招致。

承恩曾几时，沧桑出不意。童贯开边衅，灭辽失长计。

金人遂渡河，长驱无所忌。二帝继蒙尘，邦昌窃神器。

恐被伪命污，空门暂逃避。初非爱金仙，迹与心相背。

谓我事浮图，贤者苦责备。悠悠五百年，永为世人弃。

所望有心人，破格相磨砺。载归上苑中，依然堪位置。

斯言感余心，顿下穷途泪。方图倾所怀，梵钟惊午睡。
磬湖小山激水作小溪
喻良能（宋代）

平湖激水转山流，石涧萦纡走碧虬。
料得丹青无貌处，白苹红蓼满汀州。
送韩震都官监渭州酒韩近悼亡
文同（宋代）

土师每失官，未始有忧慢。
园吏既丧妇，何尝复嗟愤。
二子道义胜，一与天理顺。
之人乃其徒，心迹两相近。
区区赴穷塞，而使卖官醖。
胸中浩然者，俗口不得问。
好军此开府，遇士以恩信。
若访御戎策，请为讲三阵。
秋来八首 其八 秋虫
弘历（清代）

问尔不平平已不，占他终古善鸣秋。羁人旅馆三更泪，弱妇深闺一缕愁。

老树疏麻方寂寂，庭阴砌角镇啾啾。恰如永叔才停笔，四壁腾声卒未休。
省闱试士
洪咨夔（宋代）

东风蓆帽快行催，浑为天家造士来。
捧诏九霄云气湿，分题五色日华开。
拣金沙裹须精鉴，脱颖囊中尽异材。
容受直言天子圣，好听胪唱响春雷。
归途
刘玉（明代）

晚晴回玉勒，归路拥琼花。
紫雾蒸山气，清辉荡日华。
削波冰挂壁，髡树冻凝槎。
劳役何须问，穷生更可嗟。
题何德儒所藏顾周道水石图
谢肃（明代）

沄沄石下波，郁郁波上林。过桥仙客忽长啸，一鹤来自仙山岑。

仙山岑，不难至。聊栖瀛海内，自适沧洲意。恍如出硖石，群枫落影洪流碧。

又似泊金山，回潮激树崩厓间。江淮风景真绝奇，来往扁舟荫清樾。

鸟飞鱼泳醉吟中，回首兹游几秋月。虎头子，天机精，剪彼水石来轩楹。

使我一见气峥嵘，龙蛇起陆雷霆惊。尔宜藏此画，慎莫时时挂。

光气一冲天，超然便神化。
感皇恩（初任官所为慈闱寿）
赵孟坚（宋代）

官小宦游初，清贫如旧。小簇杯盘旋篘酒。虽然微禄，不比他们丰厚。也知惭愧是，皇恩受。

富贵千般，享之惟寿。心地平时到头有。摩挲铜狄，祝望比他长久。鼎来荣贵待，通闺后。
太上皇后合端午帖子词
汪应辰（宋代）

上古遗书究治终，长编通鉴更参同。
端居坐照无穷事，何用江心百鍊铜。
众羽送刘士干知事赴湖广省掾
丁复（元代）

众羽之差，差彼翰而。鸱众趾之，离离我独。离夔夫乘，而往我徒。

离追波涛，汹汹则匪。离江彼陆，康庄则舍。而杭我闻，瞆瞆我视。

离盲尔牵，离驱爱絷。其驹尔行，徐徐离余。焉居我有，旨酒聊乐。
布谷
周紫芝（宋代）

田中水涓涓，布谷催种田。
贼今在邑农在山。
但愿今年贼去早，春田处处无荒草；农夫呼妇出山来，深种春秧答飞鸟。
再赋
孔平仲（宋代）

廊庙之才守一州，暮年名位等酂侯。簪缨七叶皆当轴，栋宇千章为起楼。

抚事萧条人已远，临风慷慨意相投。期公便握玑衡去，留取馀光照斗牛。
竹枝歌十首
汪元量（宋代）

柘枝舞罢竹枝歌，风烛须臾奈尔何。
马玉池中鸿雁密，定王台上骆驼多。
虞美人·天香国色辞脂粉
刘辰翁（宋代）

天香国色辞脂粉。肯爱红衫嫩。然自取玉为衣。似是银河水皱、织成机。寒欺薄薄春无力。月浸霓裳湿。一窠香雪世间稀。可惜不教留到、布衣时。
四用韵十首
杨公远（宋代）

朝市何曾梦，山林自结庐。
清幽无俗事，萧洒类僧居。
地锁苔痕润，池窥竹景疎。
每番新雨过，门外水成渠。
送玉笥王道赴京有代祝岳渎之行
彭镛（元代）

王子缑山载碧笙，远随丹诏觐神京。
秩宗祀典虞书在，封禅坛泬汉畤平。
玉笥云连龙虎气，金陵天近凤凰城。
祝官拜望承恩早，小朵楼西散佩声。
送董衮臣提举
王庭圭（宋代）

小庵遂在青林里，高轩大马从何至。慨然吐论翻涛澜，茅檐为我清风起。

忽传丞相下湖东，群凶落胆先摧锋。便欲磨盾作文檄，捷书飞入甘泉宫。

丞相参谋虚位否，会看出奇兼破虏。

席卷江湖波浪清，貂鼎勋庸归自取。
蝙蝠洞
倪梦龙（宋代）

悬崖多蝙蝠，往往寿千年。
自古人难到，如今尔得先。
所餐崖上乳，不出翁中天。
自有攀援者，曾看抱扑篇。
读明妃引
陈僩（宋代）

骊山举燧因褒姒，蜀道蒙尘为太真。
能遣明妃嫁夷狄，画工原是汉忠臣。
古别
胡宿（宋代）

长道何年祖軷休，风帆不断岳阳楼。佳人挟瑟漳河晓，

壮士悲歌易水秋。九帐青油徒自负，百壶芳醑岂消忧。

至今长乐坡前水，不啻秦人怨陇头。
挽左相京太师四首
舒邦佐（宋代）

圣代多名相，谁如德量宽。
平心消党与，著力援孤寒。
礼极三宫养，天开二圣欢。
尽忠扶孝治，烽火自平安。
山行
陆游（宋代）

南出柴门即是山，青鞋踏破白云间。
旋偿酒券何时足？罢诺僧碑尽日闲。
三尺古琴余爨迹，一枝禅杖带湘斑。
吾庐北望云烟里，又伴纷纷宿鸟还。
为顾莘夫尚宝题露香园八韵
王世贞（明代）

吴下风流地，重闻顾辟疆。一丘官自拙，三径意难荒。

杖底千秋出，壶中万象藏。搆分苍鹿柴，穿得白鸥乡。

竹露写清韵，荷飔来暗香。破云施短屐，过雨进轻航。

鸡舌忘为吏，金茎不愿尝。可容王子敬，门外踞胡床。
延平次赵纠曹韵十四首·流杯石
陈宓（宋代）

清波映文石，置此亦奇事。
年年上巳时，聊将姓名记。
寄王潜圣
徐积（宋代）

谁言急景似飞梭，我把光阴欲快磨。却想残春笑君处，无何有路觅君多。
陆贾
马世俊（明代）

莫问尉佗装，千金岂在眼。请看马上公，何曾事生产。
送华中翰奉使 其一
黄廷用（明代）

□□□□□□□，□□□□□□□。□□□入淮扬道，几树梅花点月明。
衡山蟠杏广荫数亩生祝融西南大山绝顶退省山人述其状予登祝融绝顶惜未能至西南峰也
徐树铭（清代）

何年仙人种红杏，珊瑚万仞衡峰顶。丹凤翩𦒘濯赪玉，朱雀文章媚琼锦。

垂柯覆干隐风雷，作实含华谢孤冷。高逼赤日炎不槁，俯接苍霞逖逾勍。

天柱紫盖懔相角，祝融石廪森之屏。樵苏坐憩夕忘归，骚客行吟倦思枕。

丫权巉崿龙虎气，科条散濩虬蛟影。穿丹林吐邺侯光，写绿天连素师净。

山人轩眉纵高论，曾踏绀峦攀赤梗。每嗟健步恣登临，那识玄关密乡井。

嗟予题石最高处，要溯云根蹑岩隥。空搜禹迹到岣嵝，窅挹苍梧俯溟涬。

夕看万里层云开，晓破严辰初旭炯。名峰一别四十春，梦痕寂历杉松径。

何当采芝撷华胜，细访丛柯驻流景。
次韵送汪尚书致政还乡
魏杞（宋代）

诸贤投绂孟前期，愧我需章独厚时。
勉徇礼经聊弭谤，敢贪荣禄计迁资。
归兮陶令惟三径，去矣君严有二宜。
处世功勋忘厚飨，人生知止要能知。
游范萝山
萧照（宋代）

萝翠松青护宝幢，烟波万里送飞艭。
真人旧有吹箫事，俱傍明霞照晚江。
大江东去 寿高伯川
王旭（元代）

月临南吕，正庭阶、开到尧＊三叶。风露清明钟气质，诞作人间豪杰。器宇宏深，襟灵阔远，物我俱融彻。滔滔欲海，回头一棹超越。试看南墅开尊，西池垂钓，此个情怀别。记得婆娑亭上酒，还到寿君时节。我梦登天，群仙相对，曾写长生牒。见君姓字，分明非是虚说。
星岩二十景 其七 星亭拥翠
郭棐（明代）

星亭绰约倚星山，长耀星华五岭间。来听洪涛翻翠壁，更临清泚弄潺湲。
北山洊亭
王安石（宋代）

西崦水泠泠，沿冈有洊亭。
自从春草长，遥见只青青。
鲍姑井
方信孺（宋代）

为觅丹砂到海滨，空山废井已生尘。
不将一滴苏焦槁，神艾虚传解活人。
闲中书事
陆游（宋代）

一亩山园半亩池，流年忽逮挂冠期。
卖花醉叟劙红桂，种药高僧寄玉芝。
午枕为儿哦旧句，晚窗留客算残棋。
登庸策免多新报，老子痴顽总不知。
赠程巽山人
毛滂（宋代）

十年贫贱欲如饧，愧客殷勤话此生。
试与宋君寻卜肆，长安东市雨新晴。
玄洲倡和十首 其一 菌山
张雨（元代）

灵邱状三秀，紫云覆其颠。易我朝生质，阅彼大椿年。
哭谭户录二首
刘克庄（宋代）

读过书皆记，非惟善属文。
有名登进士，无命作参军。
白发行秋暑，青衫殓瘴云。
可怜膏火下，虚费一生勤。
【般涉调】耍孩儿　咏鼓
睢玄明（元代）

乐官行径咱参破，全仗着声名过活。且图时下养皮囊，隐居在安乐之窝。咚
咚的打得我难存济，紧紧的棚扒的我没奈何。习下这等乔功课，搬得人赏心乐事，
我正是鼓腹讴歌。
【五煞】开山时挂些纸钱，庆棚时得些赏贺，争构阑把我来妆标垛。有我时
满棚和气登时起，一分提钱分外多。若有闲些儿个了，除是扑煞点砌，按住开呵。
【四】专觑着古弄的说出了，村末的收外科，但有些决撒我早随声和。做院
本把我拾掇尽，赴村戏将咱来擂一和。五音内咱须大，我教人人喜悦，个个脾和。
【三】迎宣诏将我身上掩，接高官回把我背上驮，棚角头软索是我随身祸。
一声声怨气都言尽，一棒棒冤仇即渐多。肚皮里常饥饿，论着您腔新谱旧，显我
恨满言多。
【二】这厮则嫌乐器低，却不道本事捋，曾听的子弟每街头上有几篇新曲相
撺，不是两片顽皮吃甚么？但唆着招子都走过。排场上表子偷睛望，恨不得街上
行人将手拖。但场户阑珊了些儿个，恨不得添五千串拍板，一万面铜锣。
【尾】把我似救月般响起来打蝗虫似哄不合，不信那看官每不耳喧邻家每不
恼聒。从早晨间直点到斋时М，子被这淡厮全家擂煞我。　咏西湖
钱唐自古繁华地，有百处天生景致。幽微尽在浙江西，惟西湖山水希奇。水
澄清玻璃万顷欺蓬岛，山峻峭蓝翠千层胜武夷。山水共谁相类？山旖旎妖妍如西
子，水回环妩媚似杨妃。
【九煞】遇清明赏禁烟，艳阳天丽日迟，倾城士庶同游戏。绣帘彩结香车稳，
玉勒金鞍宝马嘶。骋豪富夸荣贵，恣艳冶王孙士女，逞风流翠绕珠围。
【八】闲嬉游父老每多，恐韶光暗里催，怕春归又怕相寻觅。坐兜轿的共访
欧阳井，骑蹇驴的来寻和靖碑。闷选胜闲拾翠，凝翠霭亭台楼阁，琐晴岚茅舍疏
篱。
【七】见胡蝶儿觅小英，游蜂儿采嫩蕊，莺声娇转藏花卉。白洲沙暖鸳鸯
睡，红蓼岸泥融燕子飞。小鱼儿成群队，翻碧浪双双鸥鹭，戏清波队队。
【六】见些踏青的薄媚娘，空着轻罗锦绣衣，翠冠梳玉项牌金霞。乍步行
恨杀金莲小，浅印香尘款款移。粉汗溶浸浸湿。兰麝香凄迷葛岭，绮罗丛盈满苏
堤。
【五】绿垂杨拂画桥，红夭桃簇锦溪，夭桃间柳争红翠。寻芳载酒从心赏，
遣兴行春岐路迷。春景游人醉，粉墙映秋千庭院，杏花梢招青旗。
【四】步芳茵近柳洲，选湖船觅总宜，绣铺陈更有金妆饰。紫金罂满注琼花
酿，碧玉瓶偏宜琥珀杯。排果桌随时置，有百十等异名按酒，数千般官样茶食。
【三】列兵厨比光禄寺更佳，论珍羞尚食局造不及，动箫韶比仙音院大乐犹
为最。云山水陆烹炮尽，歌舞吹弹腔韵齐。更那堪东风软春光媚，借着喜人心的
山明水秀，又恐怕送残春绿暗红稀。
【二】游春客误走到丹青彩画图，寻芳人错行入蜀川锦绣堆，向武陵溪攒砌
就花圈<囗贵>。看了这佳人宴赏西湖景，胜如仙子嬉游太液池，似王母蟠桃会。
灵芝港揭席人散，趁着海棠风赏玩忘归。
【尾】看方今宇宙间，遍寰区为第一。论中吴形胜真佳丽，除了天上天堂再
无比。
过楚宫
黎兆鏊（明代）

巫云巫雨暗湘中，手把沅兰问楚宫。宋玉宅前芳树满，晚来犹起大王风。
供愁
朱淑真（宋代）

寂寂疏帘挂玉楼，楼头新月曲如钩。不须问我情深浅，钩动长天远水愁。
沁园春 由丹阳至京口舟中放歌
陈维崧（清代）

月黑庱亭，风吼练湖，雪山皑皑。正楚天欲压，樯多于荠，吴波乍染，岸碧如苔。

对此苍茫，居然辽落，记否江东出霸才。斜阳恨，惹行人凭吊，商女悲哀。

丹徒客昨帆开。问刘季奴今安在哉。奈六朝剩垒，沙淘浪洗，千寻断锁，雨蚀烟埋。

下濑艨艟，横江士马，重见连云列戍排。吾衰矣，且沽京口酒，上妙高台。
次韵楼试可承议见招
释道潜（宋代）

东州羁旅迹谁亲，夫子端能给我贫。默识松筠霜后操，静看桃李梦中春。

嵩阳胜绝高天下，县令风流迈古人。待得芳菲开烂熳，去随行乐后车尘。
朔州行送王汝璧太守述职西还
程敏政（明代）

朔州城头塞云结，朔州城下沙如雪。
赫连古戌白草枯，一路角声吹不歇。
居民半是防秋兵，十里五里屯军营。
偏师夜坐烽火息，飞挽小儿歌太平。
王郎家世本灵武，明目张髯气如虎。
羽林骄将不敢欺，碛里人耕好田土。
穷州十年多苦辛，奉檄东来觐紫宸。
长官知名圣君喜，边吏有才能几人。
遥遥朔州城，劝子一卮酒。
马蹄明朝向山后，女墙孤月重相思，定倚危楼望南斗。
题孙孟献弘毅斋
周瑛（明代）

万里程途远，一肩负荷难。藕溪溪上路，风雪见苍颜。
峡山寺上方
李群玉（唐代）

满院泉声水殿凉，疏帘微雨野松香。

东峰下视南溟月，笑踏金波看海光。
舟中作二首 其一
陆游（宋代）

籧篨作帆三版船，渔灯夜泊阊门边。烟波四万八千顷，造物推排作水仙。
曹溪矾洞山庵
王应华（明代）

石磴溪边五色光，山花细草向人芳。世缘不到云深处，寂寂啼莺古寺傍。
贺新郎（再次韵）
徐鹿卿（宋代）

云横远浦。一段秋光烦著语。月下谁家。丹桂迎风一两花。

双凫下去。不踏人间风日处。才入云溪。问我下时总不知。
杂曲歌辞。缓歌行
李颀（唐代）

小来托身攀贵游，倾财破产无所忧。暮拟经过石渠署，

朝将出入铜龙楼。结交杜陵轻薄子，谓言可生复可死。

一沉一浮会有时，弃我翻然如脱屣。男儿立身须自强，

十五闭户颍水阳。业就功成见明主，击钟鼎食坐华堂。

二八蛾眉梳堕马，美酒清歌曲房下。文昌宫中赐锦衣，

长安陌上退朝归。五侯宾从莫敢视，三省官僚揖者稀。

早知今日读书是，悔作从来任侠非。
送人东归
王珪（宋代）

会稽新绶振恩辉，故里人瞻书锦归。
骊马在门歌祖席，彩丝当膝戏亲闱。
霜天夕霁丹枫老，水国秋深紫蟹肥。
绕阁云山吟有助，高谈终日讼筩稀。
和宋永兄咏荔支用东坡刑字韵四首
黄公度（宋代）

蜜甜谁数楚江萍，枉道偷桃是岁星。
长夏日烘怜国色，去年霜薄赦秋刑。
侯堂旧许祠南海，使驿曾劳走北溟。
名种尚堪重品第，未甘陆羽著茶经。
题妙庭观
魏仲恭（宋代）

九转凡成吞绛雪，霓旌缥缈升丹阙。
瑶池因到阿母家，笑傲壶中闲日月。
蟠桃一熟千年久，为君持献流霞酒。
不应移种上林春，红颜聊驻人间寿。
回首桑田几翻覆，世上黄粮犹未熟。
暂来仙馆拂尘埃，静对吟风几竿竹。
仇英熏笼宫女手持团扇
姚鼐（清代）

梅萼香𡼡静女旁，熏笼暖倚意寒凉。怀中不合时宜在，爱咏齐纨冰雪光。
世美归侍政府以送君南浦伤如之何作诗送之 其七
邹浩（宋代）

犹子知几人，子独欣白眉。风霆破春晓，怒翼鸣天池。

未促南昌行，还为竹间期。傥及马伏波，一书重示之。
次韵李子永雪中长句
范成大（宋代）

黄昏苦寒乌鸟稀，吹沙走石交横飞。
布衾如铁复似水，梦想东风来解围。
岂知天地有奇事，夜半窗纸生光辉。
兜罗宝界佛所现，冥凌不敢专璇玑。
开门倚杖眩一色，迥立此世空无依。
少年行乐恍尚记，瑶林珠树中成蹊。
犬骄鹰俊马蹄快，狡穴未尽须穷追。
湖海粗豪今岂在，但忆鸣哮如饿鸱。
北邻亦复淡生活，要我忍寒呤此诗。
手龟笔退不可捉，墨泓龃龉冰生衣。
咏史下·柳家婢
陈普（宋代）

过了秦灰汉又唐，衣冠谁不是牙郎。
河东柳氏何师法，奴婢犹知蹈大方。
南岳庵僧寄上封新茶风味甚高薄暮分送韩廷玉
张栻（宋代）

浮瓯雪色喜初尝，中有祝融风露香。
径欲与君同晤赏，短檠清夜正相望。
小重山·燕雀风轻二月天
李壁（宋代）

燕雀风轻二月天。一枝何处是家园。有花不惜是谁怜。生嫌怕，不为老人妍。眉黛拥连娟。高情时载酒、雁湖边。略无雕饰自天然。新诗好，品第入朱弦。
丽江月色
黄德燝（明代）

横披素练水晶乡，万户蟾光桂蕊香。何处兰舟吹短笛，孺歌月下咏沧浪。
东邻美人歌
宋济（唐代）

花暖江城斜日阴，莺啼绣户晓云深。

春风不道珠帘隔，传得歌声与客心。
夜分不寐二首
宋祁（宋代）

西风已飘上林叶，北斗直挂建章城。
愁人底事最堪恨，络纬啼时无妇惊。
中秋宴集分韵得斗字
王洪（明代）

商籥严次律，尧蓂届中候。白露下高梧，凉飙递疏柳。

玉堂属永下，金樽集良友。行伫素轮出，坐敞华宴久。

初瞻碧云腹，忽吐沧海口。高凌灏气上，独出黄道右。

九霄豁清明，万里破昏黝。钧天静聆曲，广殿细见牖。

兔壮玉赑屃，桂老枝蚴蟉。窃丹想仙术，弄斧慨神手。

合璧瑞已徵，倚玉会斯偶。肥燖蓟兆羖，香荐江南酒。

伏雌始见抱，鲜鲂初脱罶。时果饤枣栗，园蔬杂姜韭。

露葵甘若荠，霜梨脆胜藕。醉欢互促膝，雄辩或挥肘。

骋博探九丘，钩秘紬二酉。善谑竞语捷，联赋诧韵陡。

射隐角三三，推数穷九九。清辉转娟媚，凉意亦䬀浏。

下静数警柝，更深屡瞻斗。共欣良愿惬，载感皇恩厚。

清切登紫闼，逍遥曳华绶。愧微衔环报，庶勉介石守。

学步久惩拙，效颦更惭丑。抒章倘予诲，一报琼与玖。
清平乐
朱敦儒（宋代）

多寒易雨。春事都相误。愁过黄昏无著处。宝篆烧残香缕。

低鬟暗摘明珰。罗巾挹损残妆。檐外几声风玉，丁东敲断人肠。
送友人还家
梁孜（明代）

十年高卧桂丛幽，此日惊看挟策游。剑气光芒连北斗，词原丰策动南州。

春深风雨三更梦，草绿江湖万里舟。若到故园相忆处，也应回首仲宣楼。
贻美人
章孝标（唐代）

诸侯帐下惯新妆，皆怯刘家薄媚娘。宝髻巧梳金翡翠，

罗裙宜媚绣鸳鸯。轻轻舞汗初沾袖，细细歌声欲绕梁。

何事不归巫峡去，故来人世断人肠。
水调歌头
刘仲讷（宋代）

昨夜乘秋兴，长啸驭清风。飘然玉宇虚廊，忽到广寒宫。解后姮娥相见，为问中秋诞节，奇特世难同。底事长庚梦，独占此宵中。

呼金兔，寻玉策，检前踪。自从盘古有月，便有此山仙翁。公向人间游戏，月在天衢来往，清气每相通。明月既无尽，公寿亦无穷。
史馆陈太丞知寿州
杨亿（宋代）

忽佩鱼符下玉京，长安厩吏驾车迎。
淮王旧地馀风物，太史新书见姓名。
弩矢前驱殊觉贵，河梁执别岂胜情。
小山丛桂图经古，白马骊驹道路荣。
鹏海三千须击水，隼旟四十且专城。
长淮月色秋宵好，应助诗人思转清。
满江红 和金直卿冬日述怀
张野（元代）

冻云垂野，乍乾坤惨淡，冰花飞落。卷地朔风寒彻骨，且把貂裘重着。美酒千钟，清歌一曲，未用伤飘泊。君看席上，玉人娇胜花萼。自笑老矣元龙，黄尘两鬓，镜里今非昨。不愿腰间悬斗印，不愿身骑黄鹤。非俗非仙，半醒半醉，只恐人猜却。钟期安在，为谁重理弦索。
爱閒亭
叶茵（宋代）

苔深雨径寒，花落径斓斑。
此处无名利，谁有肯往还。
性慵棋局废，坐久茗瓯閒。
禅观非难事，休官学住山。
和刘疏轩雪堂韵
李曾伯（宋代）

因君郢调问前踪，贤者斯能乐雪宫。
四海香名寰宇外，百年公论党碑中。
癯然鹤骨存生气，寂甚鸾胶续古风。
留得墨池芳润在，划玄犹可忆扬雄。
和酬郎签判殿丞
释重顯（宋代）

向国心存了了身，大方无外且同尘。
江城早晚重相见，解笑宗雷十八人。
五指山
郑廷鹄（明代）

五峰峻削拱炎州，探日批风迥未休。石磴共看黄鹤度，松门直与白云浮。

长安北望空秦观，吴会东来越楚丘。捧日自当登绝顶，君平休道犯牵牛。
刘定余先生园亭植杏以肖杏坛招饮花前贶诗扇赋谢四首 其三
曹于汴（明代）

谁把春容铸，红妆向晓开。尔怜宁待语，吾与勿须猜。

解佐牺樽兴，知经羯鼓催。朱栏廑爱护，不遣雨风摧。
送吕景山赴虔州理掾
郑侠（宋代）

江西古浩穰，昭信雄江滨。
州狱千里平，舒惨系訚嚣。
景山之胸中，晓然乌兔轮。
敢为虔人贺，何以致龙麟。
石船涧
陈岩（宋代）

不怕掀天浪拍春，石船系在古溪滨。
纵然水绕东流岸，犹胜虚舟误触人。
清水北岩
邓辅纶（清代）

璇折疏方源，石立敞虚殿。奇构各户牖，殊怪或雷电。

萝薜外纠各，蛟螭中隐见。洞阴太始雪，气凛炎天霰。

绕窎势逾逼，突兀状屡变。秋花垂蜂窝，古苔绣螺旋。

曲窦碍折腰，巨璞竦磨面。风霆划双峡，日月破一线。

眢窥眩欲坠，险尽心余羡。钟乳制颓龄，谷籁警禅倦。

叩齿漱寒玉，驰景逐奔箭。请扫十丈崖，擘窠涴榛蔓。
诃林送区启图应试北上 其三
陈子壮（明代）

十载西京已腐毫，谁家轻薄郁轮袍。段师一授昆崙艺，新谱枫香调绝高。
题庐墓梦感卷为东平王思学作
谢文著（明代）

筑室依墓傍，思亲何太苦。匍匐三年丧，悲哀一抔土。

怨逐青春归，不知白日午。积念感鬼神，馀芳振前古。
展观朱仲韶所画梅花作诗寄怀
陈子升（明代）

梅花开棐案，岭路未曾知。偏是南州士，孤芳劳我思。

青山无半亩，白眼亦多时。君解轩辕历，崆峒何处期。
和权载之离合诗（时为中书舍人）
杨於陵（唐代）

校德尽珪璋，才臣时所扬。放情寄文律，方茂经邦术。

王猷符发挥，十载契心期。昼游有嘉话，书法无隐辞。

信兹酬和美，言与芝兰比。昨来恣吟绎，日觉祛蒙鄙。
次韵元亢见贻
周紫芝（宋代）

人生如浮云，梦境无真乐。功名绕床卢，聚散合钱醵。

可怜灯火读，圣处恨未博。我非金闺彦，敢静玉关柝。

衰年未免俗，万事随猎较。安得共芳洲，相期采兰若。

眷言平生欢，宁负岁寒约。唾手可书绅，君意良不薄。
忆昔
胡仲弓（宋代）

忆昔岁云暮，狂吟天一涯。
江湖聊寄迹，时节最思家。
有担空行李，无盘可颂花。
寒梅带香味，相伴守年华。
又戏为双井解嘲
黄庭坚（宋代）

山芽落硙风回雪，曾为尚书破睡来。勿以姬姜弃蕉萃，逢时瓦釜亦鸣雷。
志宏供芍药且以诗来再赋前韵
李纲（宋代）

谁道心闲缘地僻，梦里何尝有空色。小窗一枕觉来时，燕语莺啼春寂寂。

忽思春尽芍药开，赋诗试与幽人觅。短篇才去花已来，却愧诗词太狂直。

嫣然数朵玉楼春，何似江南称落墨。
门有万里客行
曹植（两汉）

门有万里客，问君何乡人。
褰裳起从之，果得心所亲。
挽裳对我起，太息前自陈。
本是朔方士，今为吴越民。
行行将复行，去去适西秦。
浣溪沙
陈允平（宋代）

约臂金圆隐绛缯。枕痕斜印曲花藤。玉肌娇软莹如冰。

护日帘栊迷晓梦，舞风琼佩弄秋声。倦妆鸾鉴不忄欠凭。
赋书帙诗
萧统（南北朝）

擢影免园池，抽茎淇水侧。朝映出岭云，莫聚飞归翼。

幸杂缃囊用，聊因班女织。一合轩羲曲，千龄如可即。
开元客馆
郭祥正（宋代）

裂瓦攲椽五六间，地形高下颇依山。黄鹂相应雨初过，绿树成阴春已还。

土灶有烟营饭饱，柴门无客任苔斑。却思一钓沧浪去，蘋叶蓼花相伴閒。
喜惟凤师关中回
释宇昭（宋代）

孤锡依京侍，诗愁上鬓新。迹离三辅晚，梦落九江频。

草入松根井，磬通花外邻。重来知未倦，闲趣自相亲。
秦始皇
王十朋（宋代）

鲸吞六国帝人寰，遣使遥寻海上山。仙药未来身已死，銮舆空载鲍鱼还。
闻近日求人书者以进士为贵戏作一绝
陈曾寿（清代）

北江著论妙机锋，院体山癯本不同。树倒已无堪蚀叶，书空犹自觅青虫。
经瞿起周昙园
冯班（清代）

华屋重来泪暗弹，桐阴满地作秋寒。游丝风撼啼鸦树，积草烟秋斗鸭阑。

谁论绝交思任昉，空怜诔德有潘安。坏墙醉后曾题处，遍检苍苔自读看。
草堂诸陈同游崧山精舍冕仲携琴先归用壁间韵
朱槔（宋代）

破尘妙语慰畸人，鹤发深衣雨垫巾。
独自抱琴山下去，石桥月色为谁新。
童丱须知 敬天篇
史浩（宋代）

古者明良会，君臣必敬天。小心常翼翼，终日自坤乾。

雷电彰威怒，星辰是变迁。凌兢每寅畏，上帝必垂怜。
七夕遇雨访石堂先生 其三
熊鉌（元代）

东都亦论道，忽梦金光身。太和岂无治，髽发终殊伦。

夜半一炷香，命世胡邅屯。
水调歌头
郑庶（宋代）

千古钓台下，老尽去来人。倚空绝壁，朝暮秀色只如春。高挂瀑绝千尺，洗到云根山骨，无处着风尘。秋尽玉壶冷，别是一乾坤。

问当日，中兴将，汉功臣。云台何在，寂寞谁复记丹青。争似先生标致，长共清风明月，不减旧精神。无限兴亡意，舒卷在丝纶。
朝中措
石孝友（宋代）

乱山叠叠水泠泠。南北短长亭。客路如天杳杳，归心能地宁宁。

春光荏苒花期，冷落酒伴飘零。鬓影黄边半白，烧痕黑处重青。
第三无色界魔王歌
佚名（隋代）

三界之上眇眇大罗。上无色根云层峨峨。唯有元始浩劫之象。

部制我界统乘玄都。有过我界身入玉虚。我位上王匡御众魔。

空中万变秽气纷葩。保真者少迷惑者多。仙道难固鬼道易邪。

人道者心谅不由他。仙道贵实人道贵华。尔不乐仙道。

三界那得过。其欲转五道。我当复奈何。
霜后纪园中草木十二绝
范成大（宋代）

棠梨芳意多，颇惜岁晼晚。
殷勤小春花，特地慰愁眼。
夜望浮图上相轮绝句诗
萧纲（南北朝）

光中辩垂凤，雾里见飞鸾。定用方诸水，持添承露盘。
驾陈亨衢长子迁新居并序
朱升（宋代）

圣王尊命士，父子不同宫。末俗□陈迹，名家尚古风。

过庭诗礼旧，分橐酒肴丰。超出斯干上，高堂坐媪翁。
江上
金义植（清代）

江上不来双鲤鱼，堤边空过七香车。结交无力缘金尽，泛宅何之且陆居。

紫塞月明千帐外，绿窗人静卌年馀。此时聊得闲中趣，仲蔚蓬蒿亦自如。
八日就湖上会饮呈晏相公
梅尧臣（宋代）

明当是重九，黄菊还开不。
先将掇其英，秋迳未能有。
颓龄无以制，但不负此酒。
红颊谁使歌，公怜牛马走。
送林观察备兵金衢
徐熥（明代）

使节翩翩浙水过，东山那许久蹉跎。一门剑履闽中少，百将櫜鞬越绝多。

露布星驰官负弩，霜台月满士横戈。九重正尔资筹算，无暇寻仙访烂柯。
秋兴
张九成（宋代）

秋意入茅屋，杖策登平原。
落日衔西山，一川顿明鲜。
萧萧江上竹，溜溜岩下泉。
我生本閒放，胡为此拘拳。
身世两相违，於今六十年。
勇退未为怯，锐进岂其贤。
句 其二十七
张舜民（宋代）

人拾为衔真可惜，皮开子落不论钱。
刘伯玄吴虎臣刘仲贞过荒斋玩菊
欧大任（明代）

柴荆非有约，何以枉诸公。社自高阳侣，门多处士风。

流尘开坐上，清供满斋中。露气篱为菊，秋声井是桐。

餐英分盏斝，吹叶入帘栊。酒洽操觚客，棋邀负局翁。

胞人珍紫芋，园子折青菘。楚璞看成鼠，吴钩试似虹。

锻堪同树下，侩可隐墙东。伏轼交非晚，悬河论欲空。

乾坤皆一马，身世但孤鸿。末路期知己，浮云碣石宫。
送襄阳成统制移建康
项安世（宋代）

日日梦长干，真成下碧湍。
雍郊辞鹿隐，钟阜看龙蟠。
百胜傅家学，三司践世官。
谁知弓剑里，曾带腐儒酸。
题刘氏幽香亭
吴儆（宋代）

雪后园林无限好，松间风月有余清。
见李桃李动归兴，想见梅花不胜情。
持诵维摩诘品作妙伽它赞四首 其一
皇甫濂（明代）

敷涂尽种种，诸法亦何常。菩提植净本，蕴此妙观方。

旋轮众冥息，普我无量光。求彼意识界，一与颂灯王。
题彭氏背郭茆堂图
刘崧（元代）

日薄金华岭，云深白石塘。茆茨元背郭，水竹自成乡。

图画看逾好，登临兴不忘。门前双杏树，叶叶是秋霜。
铸钱行
孔平仲（宋代）

三更趋役抵昏休，寒呻暑吟神鬼愁。从来鼓铸知多少，铜沙叠就城南道。

钱成水运入京师，朝输暮给苦不支。海内如今半为盗，农持斗粟却空归。
昔思君
傅玄（魏晋）

昔君与我兮形影潜结，今君与我兮云飞雨绝。昔君与我兮音响相和，今君与我兮落叶去柯。

昔君与我兮金石无亏，今君与我兮星灭光离。
和微之游湖春夏秋冬四绝
韩维（宋代）

冰散玉珂微弄暖，梅含金粉巧矜新。
道人不管年光逝，贪作诗章等待人。
长安交游者赠孟郊
韩愈（唐代）

长安交游者，贫富各有徒。亲朋相过时，亦各有以娱。

陋室有文史，高门有笙竽。何能辨荣悴，且欲分贤愚。
树老
萧立之（宋代）

树老仍初叶，山寒正晚花。孤舟双港水，新燕旧人家。

何处依刘表，谁欤异孟嘉。西山供拄颊，随意数归鸦。
用清秋鹤发翁韵赋小书招洁堂
马廷鸾（宋代）

月照窗炯炯，虫鸣室幽幽。
策杖柴门晓，菰蒲半沼秋。